Document ID: 32000R2889

Κανονισμός (ΕΚ) αριθ. 2889/2000 του Συμβουλίου
της 22ας Δεκεμβρίου 2000
για την τροποποίηση του κανονισμού (ΕΚ) αριθ. 1334/2000 όσον αφορά την ενδοκοινοτική διακίνηση και τις εξαγωγές ειδών και τεχνολογίας διπλής χρήσης
ΤΟ ΣΥΜΒΟΥΛΙΟ ΤΗΣ ΕΥΡΩΠΑΙΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,
την πρόταση της Επιτροπής,
Εκτιμώντας τα ακόλουθα:
(1) Βάσει του κανονισμού (ΕΚ) αριθ. 1334/2000 του Συμβουλίου, της 22ας Ιουνίου 2000, περί κοινοτικού συστήματος ελέγχου των εξαγωγών ειδών και τεχνολογίας διπλής χρήσης(1), τα είδη και η τεχνολογία διπλής χρήσης υπόκεινται σε αποτελεσματικό έλεγχο κατά την εξαγωγή τους από την Κοινότητα.
(2) Προκειμένου τα κράτη μέλη και η Ευρωπαϊκή Ένωση να τηρήσουν τις διεθνείς τους υποχρεώσεις, και ιδίως αυτές που ανέλαβαν στο πλαίσιο της ομάδας των πυρηνικών προμηθευτών (NSG), η κατηγορία 0 (πυρηνικά υλικά, εγκαταστάσεις και εξοπλισμός) όπως ορίζεται στο παράρτημα Ι του κανονισμού (ΕΚ) αριθ. 1334/2000 περιελήφθη στο σύνολό της στο παράρτημα IV (είδη για τα οποία απαιτείται άδεια για την ενδοκοινοτική διακίνηση).
(3) Στη συνέχεια κρίθηκε ότι οι ενδοκοινοτικοί έλεγχοι των λιγότερο ευαίσθητων για διάδοση πυρηνικών υλικών σύμφωνα με τον κανονισμό (ΕΚ) αριθ. 1334/2000, δημιουργούσαν εμπόδια στο εμπόριο, χωρίς ωστόσο να βελτιωθεί η προστασία που ήδη εξασφαλίζεται από την συνθήκη Ευρατόμ. Θα πρέπει συνεπώς να καταργηθούν οι έλεγχοι στα υλικά αυτά.
(4) Τα κράτη μέλη αναγνώρισαν ωστόσο, στη δήλωση του Δουβλίνου του 1984 για την κοινή πολιτική, την ανάγκη των ενδοκοινοτικών ελέγχων για τη μεταφορά των αγαθών που θεωρούνται ιδιαίτερα ευαίσθητα στα πλαίσια της μη διάδοσης των πυρηνικών όπλων. Θα πρέπει συνεπώς να συνεχιστούν οι έλεγχοι για ορισμένα ειδικά σχάσιμα υλικά που περιλαμβάνονται στα υλικά του σημείου 0C002 (το διαχωρισμένο πλουτώνιο και το "εμπλουτισμένο ουράνιο με περιεκτικότητα άνω του 20 % σε ισότοπα 235 ή 233").
(5) Ο κανονισμός (ΕΚ) αριθ. 1334/2000 θα πρέπει να τροποποιηθεί ανάλογα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 1334/2000 τροποποιείται ως εξής:
1. Στο παράρτημα ΙΙ, μέρος 2, μετά την πρώτη περίπτωση παρεμβάλλονται οι ακόλουθες περιπτώσεις:
"- 0C001 'φυσικό ουράνιο' ή 'εξαντλημένο ουράνιο' ή θόριο υπό μορφή μετάλλου, κράματος, χημικής ένωσης ή συμπυκνώματος και κάθε άλλο υλικό που περιέχει μία ή πολλές από τις προαναφερόμενες ουσίες·
- 0C002 'ειδικά σχάσιμα υλικά', άλλα από αυτά που αναφέρονται στο παράρτημα IV·
- 0D001 (λογισμικό) και 0Ε001 (τεχνολογία) όταν αφορούν το σημείο 0C001 ή τα είδη του σημείου 0C002 που εξαιρούνται από το παράρτημα IV."
2. Στο παράρτημα IV, μέρος ΙΙ, οι λέξεις "όλη η κατηγορία 0 του παραρτήματος Ι περιλαμβάνεται στο παράρτημα IV" αντικαθίστανται από το ακόλουθο κείμενο:
"Όλη η κατηγορία 0 του παραρτήματος Ι περιλαμβάνεται στο παράρτημα IV με την επιφύλαξη των κατωτέρω:
- 0C001: το σημείο αυτό δεν περιλαμβάνεται στο παράρτημα IV·
- 0C002: το σημείο αυτό δεν περιλαμβάνεται στο παράρτημα IV εκτός από τα ακόλουθα ειδικά σχάσιμα υλικά:
α) διαχωρισμένο πλουτώνιο,
β) 'εμπλουτισμένο ουράνιο με περιεκτικότητα σε ισότοπο 235 ή 233' άνω του 20 %.
- Τα σημεία 0D001 (λογισμικό) και 0Ε001 (τεχνολογία) περιλαμβάνονται στο παράρτημα IV, εκτός από τις περιπτώσεις που αφορούν τα είδη του σημείου 0C001 ή τα είδη του σημείου 0C002 που εξαιρούνται από το παράρτημα ΙV."
Άρθρο 2
Ο παρών κανονισμός αρχίζει να ισχύει την πέμπτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2000.

Labels: 12
7
3